|  |
| --- |
| **Gen. 30:25-43 (31:9-13)****“Ons woel en werk, maar God beskik die oes.”***Andries Burger, Pinetown Gemeente, 25 Junie 2023* |

*Sing:* *Lied 155:1,3; Lied 203:1,3,5; Lied 519:1-4; Lied 275:1-5; “Vrede”*

Ons gaan verder met God se openbaring in en deur die lewe van Jakob.

Ek het aan die begin genoem dat hy nou nie juis een van my gunsteling karakters in die Bybel is nie,

maar soos by die vorige gedeeltes, was ek dié week weer stom verbaas oor die toepaslike boodskap.

Jakob was die jongste van ŉ tweeling,

hy het sy pa bedrieg en die seën gesteel wat Isak vir sy oudste broer Esau wou gee.

Toe sy ma, Rebekka, hoor dat Esau vir Jakob wil vermoor,

toe bekonkel sy dit dat Isak vir Jakob na haar boetie Laban toe stuur om met een van sy dogters te gaan trou.

Een nag op sy reis het God aan Jakob verskyn en sy beloftes persoonlik aan Jakob maak, soos voorheen aan Abraham en Isak. In die res van die verhaal word God se trou en sy genade duidelik sigbaar soos wat Hy by Jakob bly, en elkeen van sy beloftes vervul.

Eers het God die fondasie gelê om sy belofte van ŉ groot nageslag te vervul.

Dit het begin met Jakob se ontmoeting met sy lieflingsvrou Ragel vir wie hy 7 jaar gewerk het, maar toe sy skoonpa Laban hom verkul en haar ouer sussie Lea as bruid gee, toe moes hy nóg sewe jaar werk vir Ragel.

Toe die 14 jaar se werk verby is wil Jakob huis toe gaan in Kanaän

 – met sy nageslag bykans in plek: 4 vrouens, 11 seuns en 1 dogter...

Vandag kom ons by God se versorging van Jakob en

 al het Jakob net vir kos en klere gevra, het God soveel meer gegee...

Laat ek net eers ŉ opmerking maak oor die opskrifte in die Bybel. Dit is nie regtig deel van die Bybel nie, en ons moet dit nie lees as deel van God se openbaring nie. Dit kan help wanneer jy na ŉ teksgedeelte soek en so vinnig deurblaai terwyl jy na die opskrifte loer. Maar opskrifte kan jou verstaan van die teksgedeelte beïnvloed.

Soos die opskrif van hierdie gedeelte.

Dit het geen opskrif in die 1953 vertaling nie, in die 1983 vertaling is die opskrif “Laban bedrieg vir Jakob”, maar in die 2020 vertaling is dit “Jakob se rykdom”.

Jy kan seker agterkom dat jy die gedeelte anders sal verstaan wanneer jy begin lees oor Laban se bedrog, as wanneer jy sou begin met Jakob se rykdom.

Wees versigtig vir die opskrifte, dit kan handig wees, maar dat kan ons verstaan van wat God eintlik sê skeeftrek. Moenie dit saamlees nie... Lees liewer nét dit wat dei die Heilige Gees gegee is as As God se Woord.

**Lees << Gen. 30:25-43 >>**

Ek wil op drie maniere hierna kyk – eers net wat ooglopend gebeur het, dan die “storie ágter die storie”, en uiteindelik dan die vraag oor wat die boodskap vir ons is.

**Wat het ooglopend gebeur** – dit is wat ons gelees het.

Nadat Jakob klaar gewerk het vir die bruidsprys van sy vrouens wou hy huis toe gaan – terug Kanaän toe.

Ons weet dit om dat Jakob in hoofstuk 31:41 vir Laban sê dat hy 20 jaar vir Laban gewerk het, 14 jaar vir sy vrouens en 6 jaar vir sy eie trop kleinvee.

Hy het natuurlik nie verniet gewerk daardie 14 jaar nie, sy “betaling” was Laban se twee dogters,

en daarby het God deur hulle en hulle twee slavinne vir Jakob 11 seuns en ŉ dogter gegee – die God se fondasie vir ŉ beloofde baie groot nageslag was gelê.

Laban was egter duidelik en met reg bewus daarvan dat Jakob die rede was waarom God hom met voorspoed geseën het.

In sy eie gierigheid wil hy nie dat Jakob gaan nie en daarom wil hy hom oorreed om langer te bly.

 Jakob kan self sy prys maak. Hoeveel moet Laban hom betaal sodat hy sou bly?

Jakob begin sy kant van die onderhandeling deur vir Laban te herinner aan hoe hard hy gewerk het – in die volgende hoofstuk verduidelik hy meer (Gen. 31:38-40),

38... *U skaapooie en u bokooie het gereeld gelam, en ek het nie u skaapramme geslag nie. 39Wat deur wilde diere verskeur is, het ek nie na u toe gebring nie, ek moes dit vervang. Wat oordag of in die nag gesteel is, het u van my geëis. 40Bedags het die hitte my verrinneweer en snags die koue, ek kon nie slaap nie.*

Hy klink duidelik nie meer soos die slinkse mamma-se seuntjie wat vir ouboet Esau moes vlug nie.

 Gee dit hom toe, Jakob het baie hard gewerk.

Maar Hy erken ook dat Laban se die klein kuddetjie skape en bokke nie so baie geword het net omdat hy so hard gewerk het nie, maar dat dit die Here se seën was.

En in vertroue aan dieselfde Here, wat in Bet-el beloof het om by hom te wees,

vra Jakob nie ŉ vaste salaris nie, maar ŉ deel van die lammeroes.

 ŉ Deel van die aanwins wat van die Here se seën afhanklik sou bly.

Die deel wat Jakob vra is baie verrassend.

Die skape destyds was meestal wit – jy het nie sommer ŉ bont skaap gekry nie.

En net andersom was die bokke omtrent almal swart met maar baie min bontes – dit is blykbaar vandag nog steeds so met die diere van die rondtrekkende Bedouine in daardie wêreld.

Mens se mond hang oop van verbasing.

Jakob het soos sy ma nie op God vertrou om dit te bewerk dat hy die seën by Isak ontvang nie.

Maar nou vertrou hy só op die Here dat hy die deel van die oes vra wat totaal en al van God se genade afhanklik is.

Menslik gesproke sou die oes van bont en gestreepte lammers nie eens die broodlyn haal nie.

Dit laat mens wonder waar Jakob se geloofsbravade vandaan kom?!

 Sy keuse maak menslik gesproke net nie sin nie.

Laban het seker gedink dit is ŉ winskopie en hy stem dadelik in.

Maar hy gaan dit nie maklik maak nie.

Mens sou verwag dat Laban se paar skape en bokke wat reeds gevlek en gestreek is die basis sou wees vir Jakob se betaling.

Maar daai diere behoort aan Laban en hy keer hulle uit sodat Jakob begin met skape wat heeltemal wit is en bokke wat heeltemal swart is.

.

Party mense reken Laban het Jakob hiermee verkul, maar dit is nie noodwendig nie.

Toe Jakob later in hoofstuk 31:7-8 vertel hoe Laban hom aanhoudend bedrieg het, het hy nie hierdie uitkeer van die bontes ingesluit nie.

Dit is ook logies want tot op daardie stadium was al die skape Laban sŉ –

Jakob se versoek was dat die bontes wat daarná gebore sou word syne sou wees.

En so begin hy toe met ŉ trop spierwit skape en pikswart bokke.

En sommer gou-gou sien ons dat hy nog steeds maar die ou knoeiende Jakob is wat die skaal in sy guns wil swaai met onderduimse skelmstreke.

Dit is veral hier wat ons moet onderskei tussen wat regtig gebeur het, en wat Jakob gedink het gebeur.

Enigeen wat iets van veeteelt of voorplanting in die algemeen weet sal dadelik ongemaklik wees oor Jakob se truuks wat kwansuis die voorkoms van die lammers bepaal het.

As dit jou pla, sit dan jou ongemak net ŉ rukkie eenkant, ons sal netnou daarby kom as ons besin oor die “storie ágter die storie.”

Om die aanteel van ŉ bontspul in sy guns te swaai vat Jakob

jong lote van populier, amandel en plataan bome en hy skil stukke van die vas af sodat die lote bond en gestreep lyk.

En wanneer die ooie kom drink, veral die sterkes, dan gooi hy die gevlekte en gestreepte lote in die drinkwater.

En sowaar – dan is die lammers wat gebore word nadat die ooie daar by die water voor die bont lote gedek is, netso gevlek en gestreep as die lote in die water.

Ag en net om seker te maak laat Jakob die ooie kyk in die rigting waar Laban se seuns hulle ou bontes oppas...

Ons moenie die fout maat om te dink dat die Bybel hier wil leer dat dit die bont lote en die kykery na bont skape was wat die lammers se kleur bepaal het nie.

(God sal nie iets in dy Woord openbaar wat in stryd is met sy openbaring in die skepping en die wetenskap nie.)

Dit is ŉ beskrywing van wat Jakob gedoen het en wat vir hom nogal gelyk of dit werk...

Want Jakob se trop bont skape en bokke het al groter geword...

Hy het seker daarvan verkwansel want saam met sy rykdom aan kleinvee het hy

ook ryk geword slawe en slavinne, aan kamele en donkies en seker ook aan ander dinge wat mens as rykdom in daardie tyd sou reken..

Dit is wat gebeur het, maar wat was die **storie agter die storie**, wat het werklik gebeur?

Ons hoef nie te spekuleer oor wat dalk of waarskynlik agter die skerms gebeur het nie, want Jakob vertel dit self aan Lea en Ragel in die volgende hoofstuk.

Dit was 6 jaar later toe Jakob by die finale besluit gekom het om definitief terug te gaan Kanaän toe.

Hy het vir Lea en Ragel veld toe laat kom om te kan praat sonder dat ander hulle afluister.

Daar het hy vir hulle vertel van Laban se houding wat verander het, van hoe hard hy vir Laban gewerk het en hoe Laban hom kort-kort wou verneuk het,

 maar hoe die Here nie toegelaat het dat Laban se bedrog hom benadeel nie.

En dan kom hy in Gen. 31:9.

 (Kyk gerus saam in jou Bybel om te sien wat ek wil uitlig.)

 Jakob sê “*So het die Here die besitting van julle pa gevat en vir my gegee.”*

Hierdie vers is ŉ verduideliking en dit slaan terug na die voriges dat God gekeer het dat Laban hom nie kon benadeel nie, en elke keer lammers gegee het wat gelyk het soos Laban dit verander het – gevlek of gestreep...

Maar v. 9 is ook die inleiding vir die verduideliking wat Jakob verder in v. 10-13 gee. Hierdie is die “storie agter die storie”.
 **<< Lees Gen. 31:9-13 >>**

Nou is ons nie meer verbaas en verras waarom Jakob die gevlekte en gestreepte skape en bokke as sy betaling gevra het nie.

Ons weet ook waarom hy nie bekommerd was en gekla het toe Laban hom met net wit skape en net swart bokke laat begin het nie.

Jakob het geweet wat kom en niks wat Laban gedoen het kon dit keer nie.

God het hom gewys dat dit is wat gaan gebeur,

 en wat God sê gaan gebeur ... gebeur netso!

En die gevlekte stokke in die water?

Dit het niks met die velkleur van die lammers te doen gehad nie – maak nie saak wat Jakob gedoen en gedink het nie.

Dit was God wat die velkleur van die lammers beskik het – soos Jakob ook erken as hy sê dat dit God was wat gekeer het dat Laban om benadeel.

As Laban sê die Jakob kry die gestreepte lammers, dan is al die lammer gestreep.

As Laban sê Jakob kry die gevlekte lammers, dan is almal gevlek.

Wie het dit gedoen – nie stokke van lourier, amandel en plataanbome wat deurgaans dieselfde gebly het nie, nie skelmstreke van Jakob nie, God het dit gedoen.

En vir die wetenskaplikes in veeteelt en voorplanting –

Hy kon dit doen omdat Hy almagtig is,

maar ook omdat hy elke bevrugting bepaal waar resessiewe gene ŉ bont lam kan voortbring van ŉ enkel kleurige ouerpaar.

Dit is die Here wat baie meer gee as net die kos en klere wat Jakob by Bet-el gevra het. Hy gee Jakob die visie om bont lammers as betaling te kies en Hy gee bont lammeroes sodat Laban se rykdom kwyn en Jakob sŉ gedy.

En Jakob, al het hy die keuse gemaak wat God vir hom in die droom gewys het, kon hy steeds nie op God wag en alleen op Hom vertrou nie.

Hy dink nog steeds hy moet sélf inspring en vir God “help” om sy belofte te realiseer...

Dit laat mens dink aan die storie van die muis en die olifant wat oor die brug gestap het.

Die muis het al baie keer oor die brug gestap en niks het gebeur nie. Op ŉ dag toe die muis ŉ nuwe paar skoene aan het, stap die olifant saam oor die brug en die brug kraak en bewe. Die muis dink toe en vertel aan almal hoe hy met sy nuwe skoene die brug laat les opsê...

En so was dit met Jakob wat dink sy stokke is die sleutel tot die sukses van God se seën...

Maar so is dit al te veel met ons ook, nie waar nie?

En dit bring ons by **die boodskap vir ons** wat niks met bont skape en bokke te doen het nie.

Natuurlik moet ons hard werk want ons is God se verteenwoordigers met ŉ opdrag om te werk.

Natuurlik moet ons die gawes wat Hy gee goed gebruik en inspan en die geleenthede soek, raaksien en benut.

Natuurlik gebruik Hy juis ons gawes en harde werk om ons versorging te bewerk en vir party selfs die seën van oorvloed en rykdom te skenk.

Maar agter dit álles – is dit Hy en Hy alleen wat die uitkoms bepaal.

Jakob kon werk en woel soos hy wou – maar dit was God wat die oes gegee het, en so is dit met my en jou net dieselfde.

Ons erken dit, ons bid selfs dat ons Vader aan ons ons daaglikse brood sal gee, ons prys Hom vir enige sukses en ons gee selfs ŉ deel daarvan as bydrae vir sy gemeente... Maar hoeveel keer is daar tog die gedagte dat ons dit verdien het?

Het jy al die gehoor mense sê dat God net hulle help wat hulle self help, of dat jy net ŉ groter bydrae moet gee sodat dit met jou beter kan gaan? Waar in die Bybel staan dit dat God se genade van die mens afhanklik is?

So asof dink dat God ons en ons harde werk en ons slim plannetjies nodig het.

Dit is so maklik om sulke tjol by Jakob se waterkrippe raak te sien, maar hulle is blind vir hulle eie nonsies.

God gee, en wat Hy gee is uit genade alleen.

As jy dink jy is die oorsaak vir sukses dan vat jy iets van sy eer vir jouself!

(Soos die muis die eer van die Olifant steel wat eintlik die brug laat kraak het.)

Werk hard, en doen goed – nie vir jouself nie, maar vir Hom!

 “Doen alles tot eer van God.” (1 Kor. 10:31).

 En eer Hom vir en met alles wat hy uit genade gee.

Selfs wanneer jou werkgewer of jou kliënte of die wetgewing en die ekonomiese omstandighede jou wil uitbuit en indoen, soos Laban vir Jakob...

Weet dan verseker dat niks aan toeval oorgelaat is nie,

Weet verseker dat niks in hierdie wêreld sonder God se beskikking gebeur nie.

 Weet dat niks Hom aan bande kan lê om sy beloftes vir jou te vervul nie.

Gaan na God toe met jou nood, woeker met die gawes wat Hy jou gee,

maar vertrou Hom.

En gee álle dank en álle eer aan Hom en aan Hom alleen –

 sonder om te dink jou bydrae was deurslaggewend.

Daar is egter ook ŉ dieper en selfs belangriker boodskap.

Daar is sowaar ernstige gelowiges wat reken dat ons lewens as gelowiges bydra tot ons verlossing.

Natuurlik moet gelowiges lewe soos God wil, maar dit is nie om gered te wórd nie, ons moet so lewe omdat ons reeds gered ís.

Lê jou daarop toe om met ywer en in toewyding te lewe soos God voorskryf.

Maar weet verseker dat jou redding en jou verlossing vas en seker is alleen omdat God dit uit genade aan jou skenk – sonder dat jy daartoe bydra.

Jesus Christus het Homself volkome gegee ons sonde prys volledig te betaal om volmaakte verlossing te bewerk.

Die Heilige Gees werk wedergeboorte en geloof in ons harte sodat ons kan glo met die geloof wat Hy bewerk het

om daardeur deel te kry aan Christus se volkome heilige lewe, sy volkome bevryding van ons sondeskuld

 en die Vader ons aanneem as sy kinders wat vir ewig deel in goddelike heerlikheid.

 God doen dit alles – net Hy, sonder my en jou bydrae, genade alleen

Dit is ŉ wonderlike versekering én ŉ geweldige troos –

 omdat dit van Hom alleen afhang kan ŉ ware gelowige nie verlore gaan nie.

Laban het Jakob kort-kort bedrieg, maar God het dit nie toegelaat nie.

Die wêreld sal ons gedurig probeer verlei, die duiwel sal ons om elke hoek en draai wil laat val – maar God sal dit nie toelaat nie.

Jesus sê in Joh. 10:27-28*, 27My skape luister na my stem; Ek ken hulle, en hulle volg My. 28Ek gee hulle die ewige lewe, en hulle sal in alle ewigheid nooit verlore gaan nie. Niemand sal hulle uit my hand ruk nie.*

Waar Hy verlossing belowe het, soos wat Hy persoonlik doen aan elkeen wat in Jesus Christus glo, daar doen Hy dit.

Sonder dat enigiets dit kan verhinder en sonder dat ons enigiets daartoe kan bydra.

En ons harde werk dan om in toewyding ywerig te lewe soos God wil?

Dit is noodsaaklik – want dit is ŉ bewys, ŉ bevestiging van ons redding;

en dit is ŉ dankbare eerbetoon aan God wat ons uit genade alleen versorg en verlos.

Alles is net genade!

Amen